Nartjiefees-pret die naweek | News24
Nartjiefees-pret die naweek
Andriette Norman Foto: VERSKAF
HARTE gaan warm klop en voete gaan jeuk wanneer die Agrimark Nartjiefees die na-week die plaaslike jolyt-kalender oorheers.
Feesgangers kan uitsien na die sappigste nartjies, vars groente, heerlike etes en tuisgebak, smaaklike biltong en droëwors, geurige pannekoek en die lekkerste tuisgemaakte gemmerbier.
Van die land se voorste kunstenaars, soos Bok van Blerk, Andriëtte Norman, Die Campbells, Snotkop, Barneace Slabbert en Sunelle van der Linde, gaan die feesverhoog aan die brand sing. Dillon Lerm tree as die seremoniemeester op.
Benewens die kos- en kunsmarkstalletjies wat besoek kan word, word die gewilde Mej. Nartjiefeeskompetisie en Mnr. Nartjiepit aangebied. Deelnemers kan om 09:00 op die dag van die fees inskryf en neem in netjiese slenterdrag deel. Die inskrywing beloop R50.
Die groot “Nartjie-eetkompetisie” gaan soos gewoonlik vir groot pret sorg wanneer deelnemers kyk hoeveel nartjies hulle in ’n minuut kan verorber. Inskrywings kan by die nar-tjiestalletjie gedoen word.
Die kinders kan in die speelpark speel, terwyl pa en ma tussen die kunsmarkstalletjies rondstap. ’n Besoek aan die koffiewinkel in die saal waar die heerlikste gebak saam met koffie bedien word, is ’n moet.
Die koste is R80 vir volwassenes en R30 vir laerskoolkinders.
Die fees sluit Sondagoggend om 09:30 met ’n Nagmaaldiens op die feesterrein af.
Die familiefees skop om 08:30 op 26 September af en die hekke open om 07:00. Vir meer inligting, skakel Amanda by 042 287 0634 of stuur ’n epos na ngkerkloerie@lantic.net. Besoek hul webtuiste by www.nartjiefees.co.za